Správa o plnení Multilicenčnej zmluvy 
Microsoft Enterprise Agreement pre štátnu a verejnú správu
v rezorte geodézie, kartografie katastra

1.	Úvod
Úrad geodézie, kartografie a katastra Slovenskej republiky (ďalej len „úrad“) je správcom jedného z najväčších informačných systémov verejnej správy, a to Automatizovaného informačného systému geodézie, kartografie a katastra, ktorý obsahuje:
a) informačný systém geodetických bodových polí,
b) informačný systém katastra nehnuteľností,
c) základnú bázu údajov pre geografický informačný systém.

Známy je predovšetkým  kataster nehnuteľnosti, ktorý je spravovaný v rámci informačného systému katastra nehnuteľností v zmysle zákona NR SR č. 162/1995 Z. z. o katastri nehnuteľností a o zápise vlastníckych a  iných práv k nehnuteľnostiam (katastrálny zákon) v znení neskorších predpisov. Správy katastra sú tvorcami, poskytovateľmi  a prevádzkovateľmi údajov Informačného systému katastra nehnuteľnosti na regionálnej (okresnej) úrovni.  V súčasnosti je na správach katastra používané aplikačné softvérové  vybavenie pre kataster nehnuteľností pod platformou Windows. 

Prenosom údajov zo správ katastra prostredníctvom rezortnej virtuálnej privátnej siete je vytváraná centrálna báza údajov katastra nehnuteľností, ktorá je aktualizovaná v týždenných intervaloch a zároveň slúži ako údajová základňa pre aktualizáciu katastrálneho portálu. Prostredníctvom katastrálneho portálu sú údaje katastra nehnuteľností sprístupňované všetkým subjektom (privátnej sfére, verejnej správe a občanom).  

Všetky pracovné stanice (2 750 ks) rezortu geodézie, kartografie a katastra sú v súčasnosti vybavené primárne operačným systémom a produktmi (MS Office) firmy Microsoft. 

2.	Plnenie Multilicenčnej zmluvy Microsoft Enterprise Agreement v rezorte geodézie, kartografie a katastra
2.1	Východiskový stav 

Vláda SR uznesením č. 1020/2002 schválila materiál návrh Multilicenčnej zmluvy Microsoft Enterprise Agreement pre štátnu a verejnú správu SR.

Rámcová zmluva Microsoft Enterprise Agreement zastrešila štátnu správu pod jednu licenčnú zmluvu, ktorá zjednocovala jednotlivé čiastkové zmluvy. Podľa rozhodnutia vlády Slovenskej republiky bolo v prvej fáze do návrhu zmluvy zahrnutých 23 ministerstiev a inštitúcií s počtom 33 475 ks  počítačov, resp. licencií. Ostatné inštitúcie štátnej a verejnej správy sa mohli pripojiť k zmluve v druhej fáze za rovnakých finančných podmienok. Počty počítačov/licencií bolo a je možné upravovať (smerom nahor alebo nadol) podľa aktuálneho stavu v jednotlivých inštitúciách aj počas trvania zmluvy. úrad nebol zahrnutý do zoznamu inštitúcii v rámci prvej fázy projektu. 

2.2	Stav plnenia zmluvy Microsoft Enterprise Agreement v rezorte geodézie a kartografie

Vzhľadom na skutočnosť, že druhú fáza hromadného pristúpenia orgánov štátnej správy a štátnych inštitúcii nebola Ministerstvom školstva SR zorganizovaná, úrad pristúpil k Multilicenčnej zmluve Microsoft Enterprise Agreement pre štátnu a verejnú správu SR vlastnou prihláškou č. 2671190  dňa 27. 11. 2003 a zo strany Microsoft bola podpísaná dňa 11. 2. 2004. V rámci tejto prihlášky boli zakúpené licencie na 1 200 počítačov na obdobie troch rokov v celkovej sume 20 560 320 Sk. Úrad tým dosiahol výhodné podmienky pre aktualizáciu produktov spoločnosti Microsoft, ktoré využíva pri prevádzkovaní Automatizovaného informačného systému geodézie, kartografie a katastra a plnení zákonných úloh.  

Zmluva Microsoft Enterprise Agreement bola podpísaná na tri roky a počas tohto obdobia boli úradu poskytované všetky inovácie a nové verzie produktov Microsoftu. Licencie neboli viazané na počítač, a tak bolo možné inštalácie presúvať podľa potreby na jednotlivých správach katastra.
Úrad v súlade s potrebou budovania Automatizovaného informačného systému geodézie, kartografie a katastra a s podmienkami multilicenčnej zmluvy rozšíril v roku 2006 počet licencii na 1 750 počítačov. 

Podstatou zmluvy Microsoft Enterprise Agreement je produkt Professional Desktop, ktorý je zlúčením doterajších licencií. Microsoft predložením produktu Professional Desktop priniesol značné zvýhodnenie oproti doterajšiemu decentralizovanému spôsobu nákupu.  

3.   Predĺženie zmluvy Microsoft Enterprise Agreement

Vláda SR dňa 14. 12. 2005 prerokovala a schválila Správu o plnení multilicenčnej zmluvy Microsoft Enterprise Agreement pre štátnu správu SR, ako aj realizáciu predĺženia platnosti prihlášky Microsoft Enterprise a zabezpečenie financovania úloh vyplývajúcich zo zmluvy z prostriedkov dotknutých rozpočtových kapitol uvedených v splátkovom kalendári. Úrad sa nenachádza medzi dotknutými inštitúciami a keďže nebol zaradený medzi pripomienkujúce subjekty, nemohol dať podnet na pripojenie sa k dotknutým orgánom štátnej správy. 
Úrad podpísal dňa 21. 6. 2006 dodatok k prihláške Microsoft Enterprise Agreement a tým  predĺžil multilicenčnú zmluvu Microsoft Enterprise Agreement pre štátnu správu SR č. 99E60017 v rezorte geodézie, kartografie a katastra na roky 2007 – 2009.  

4.   Finančné zabezpečenie
Cieľom zmluvy Microsoft Enterprise Agreement bolo zabezpečiť efektívne vynakladanie finančných prostriedkov zo štátneho rozpočtu. Cena za licencie na jednu pracovnú stanicu pri počte počítačov 33 475 ks bola stanovená 129,- USD za jeden rok. V rámci predĺženia zmluvy  Microsoft Enterprise Agreement bola cena licencie na jednu pracovnú stanicu stanovená na 106 EUR a platby sú rozvrhnuté na tri pravidelné splátky v priebehu troch rokov., čo je celkove 318,- EUR na počítač. Táto suma predstavuje 64,6 % zľavu oproti poskytovaným cenovým hladinám cez jednotlivé zmluvy Select.
Suma za doplnenie 550 ks licencii predstavuje čiastku 4.328.863,- Sk. Obnova zmluvy Microsoft Enterprise Agreement na 1 PC  predstavuje pre 1 750 ks 106 EUR bez DPH ročne. Celkový ročný poplatok na obnovu zmluvy pre rezort geodézie, kartografie a katastra predstavuje 185 500 EUR bez DPH. 

Úrad v rámci priorít návrhu štátneho rozpočtu na rok 2007 požadoval finančné prostriedky na multilicenčnú zmluvu, ale schválený rozpočet na rok 2007 túto skutočnosť nezohľadnil. Napriek tomu bol úrad nútený v marci 2007 uhradiť faktúru v sume 4.328.863,- Sk za zvýšenie počtu licencií o 550 ks.  

Úrad má v súčasnosti problémy s pokrytím zvýšených výdavkov na prevádzku bezplatného katastrálneho portálu a dokončením nového softvéru pre informačný systém katastra nehnuteľností, budovaného v rámci Rozvojového programu geodézie, kartografie a katastra, schváleného uznesením vlády SR č. 477/2003, ktorý je predpokladom štruktúrovaného a bezpečnejšieho spravovania údajov katastra nehnuteľností vrátane ich prenosu na katastrálny portál. Kataster nehnuteľností patrí  spolu s Registrom obyvateľstva, Obchodným registrom a Živnostenským registrom medzi základné registre informačného systému verejnej správy, ktoré majú byť v rámci budovania e-vlády navzájom prepojené.

Úrad nemá finančné prostriedky na zaplatenie záväzkov vyplývajúcich z multilicenčnej zmluvy z dôvodu nedostatočného zabezpečenia kapitoly úradu na rok 2007, kde došlo k medziročnému poklesu rozpočtu o 20%. Na základe uvedeného  úrad požaduje finančné prostriedky na úhradu licencií vyplývajúcich z multilicenčnej zmluvy s Microsoftom v sume 12 mil. Sk. Zároveň požadujeme, aby bol úrad zaradený do zoznamu organizácií uvedených v prílohe uznesenia vlády č. 984 zo 14.12.2005. 

4.1   Prehľad potrieb financovania multilicenčnej zmluvy 
Na zabezpečenie plnenia multilicenčnej zmluvy Microsoft Enterprice Agreement v rokoch 2007 – 2009 úrad potrebuje finančné prostriedky uvedené v nasledovnej tabuľke. 

Názov orgánu (organizácia, rezort)	Počet licencií z prihlášky č. 8018193	Vyčíslenie nákl. za rok 2007 (SKK)	Vyčíslenie nákl. za rok 2008 (SKK)	

Úrad geodézie, kartografie a katastra SR	550 1)	4 328 863		
	1 750	7 702 751 	7  702 751	
Spolu		12 031 614	7  702 751	

1) doplnenie 550 ks licencii